ועדת הפנים והגנת הסביבה, כנסת 24, פרוטוקול מספר 86, 2022-01-03 09:34

וליד טאהא: בוקר טוב לכולם, אנחנו מתחילים דיון להצבעה בנושא הצעת חוק התכנון והבנייה (תיקון מס' 128 והוראת שעה), התשפ"ב-2021, מ/1457, הצבעה.

וליד טאהא: איפה מינהל התכנון?

תומר רוזנר: עדיין לא הגיעו.

וליד טאהא: עדיין לא הגיעו?

תומר רוזנר: או שהם בזום?

זאב בנימין בגין: לא, בני למעלה.

וליד טאהא: אז מישהו צריך לדאוג שיגיע, כי הוא צריך לתת הצהרה לפרוטוקול.

וליד טאהא: אתמול חה"כ אוסאמה סעדי הגיש טענה לנושא חדש, ומשך אותה בסיכום על הצהרה לפרוטוקול שמינהל התכון צריך לתת, אז הדיון צריך היה להתחיל בשעה 9:30, ואנחנו נצא להפסקה עד שמינהל התכנון יגיע, תודה רבה.

בנימין ארביב: בוקר טוב.

וליד טאהא: תודה שהתכבדת להגיע, אז התחלנו והפסקנו.

וליד טאהא: אתמול חה"כ אוסאמה סעדי הגיש טענה לנושא חדש, משך אותה כי יש סיכום שאתה צריך לומר, מינהל התכנון צריך לומר לפרוטוקול את הסיכום, אז תקריא את הסיכום לפרוטוקול, בבקשה.

בנימין ארביב: בוקר טוב.

בנימין ארביב: בהמשך לבקשה של חה"כ אוסאמה, הגענו להסכמה, ואני אקריא אותה לפרוטוקול: בהמשך לדיונים שעלו בוועדה מוסכם, כי ככל שתקודם תוכנית לתחנת מעבר או למסוף תחבורה, או לייעוד אחר שיש לו השפעה של ממש על הסביבה, בסמיכות לרשות מקומית גובלת, הוועדה המיוחדת תעשה את כל המאמצים שהתוכנית תקודם, בהסכמת הרשות הגובלת בתוך צמצום ההשפעה עליה.

בנימין ארביב: זו ההצהרה.

בנימין ארביב: רק שהכוונה, חה"כ אוסאמה, בייעוד אחר היא לייעוד תשתיתי, אין הכוונה לייעוד של מגורים כמובן.

אוסאמה סעדי: מה שסיכמנו זה מה שסיכמנו, אבל אני רוצה להדגיש, אדוני היו"ר, בוקר טוב, יש כאלה שאתמול פרסמו שוויתרנו, התפרשנו, אז אני אומר - - -

זאב בנימין בגין: אוי ואבוי, אמרו שהתפשרת, אוי ואבוי.

אוסאמה סעדי: שוויתרתי, שהתפשרתי.

אוסאמה סעדי: העמדה שלנו, אדוני, לפני ההצבעה העמדה שלנו הייתה ברורה, אנחנו נגד החוק המיוחד הזה של חריש, על כל סעיפיו.

אוסאמה סעדי: מה שעשינו היה טענה של נושא חדש, זהו כלי פרלמנטרי, ובנושא הזה הגענו לסיכום שהקריא בני ממינהל התכנון.

אוסאמה סעדי: אני חושב שהיה צריך, זה כל כך ברור, זה מובן מאליו, היה צריך להכניס אותו מלכתחילה, אבל הגענו עד הלום.

אוסאמה סעדי: אנחנו עומדים, כמובן, על כל ההסתייגויות שהגשנו, ואנחנו מבקשים להעביר את זה למליאה בשם הרשימה המשותפת, והעמדה שלנו היא נגד החוק.

וליד טאהא: תודה רבה, חה"כ אוסאמה, כל מה שהיה צריך לומר על הדבר הזה כבר נאמר.

וליד טאהא: אני רוצה להעלות להצבעה את נוסח החוק כפי שהוקרא ללא שינויים בדיון הקודם.

וליד טאהא: אושרה הצעת החוק עברה בקריאה שנייה ושלישית, תודה רבה, הדיון הסתיים.